У Беларускай дзяржаўнай філармоніі адбылася прэм’ера “Вясновага канцэрту” Дзяржаўнай акадэмічнай харавой капэлы імя Рыгора Шырмы. Любоў і мацярынства, вясна і абуджэнне прыроды, духоўны пошук і запал — такія музычныя вобразы жанчыны прадставіў знакаміты хор у сваёй першай праграме пад кіраўніцтвам новага галоўнага дырыжора Вольгі Янум. Канцэрт быў падрыхтаваны ўсяго за два месяцы ў творчым партнёрстве з дырыжорам Дзмітрыем Хлявічам і канцэртмайстрам Кацярынай Петрыкавай.